**Informatīvais ziņojums “Par Atvieglojumu uzskaites koplietošanas risinājuma ieviešanu valsts un pašvaldību pabalstu un atvieglojumu administrēšanai“**

**1. Saīsinājumi un termini**

Informatīvajā ziņojumā izmantotie iestāžu, sistēmu, tehnoloģiju un citu nosaukumu saīsinājumi, kā arī atsevišķi jēdzienu un terminu skaidrojumi:

1.tabula

|  |  |
| --- | --- |
| **Saīsinājums vai apzīmējums** | **Skaidrojums** |
| Atvieglojums | Pabalsti, dotācijas, kompensācijas, atlaides vai citi maksājumi, kas tiek saņemti pēc Darījuma fakta saskaņā ar Atvieglojumu norādījumiem |
| Atvieglojumu devējs | Valsts un pašvaldību iestādes, kas definē Atvieglojumu norādījumus |
| Atvieglojumu norādījums | Atvieglojumu definēšanas un aprēķināšanas algoritms |
| Atvieglojumu saņēmējs | Iedzīvotājs, klients, tirgotājs vai trešā persona, kam ir piešķirts vismaz viens Atvieglojums no jebkura Atvieglojumu devēja |
| Darījums | Maksājumu karšu lietotāju veikts maksājums pie Tirgotāja, izmantojot Kartes datus |
| Karte | Bankas maksājumu karte ar piesaistītu bankas kontu |
| Izdevējbanka | Banka, kura ir iestājusies MasterCard un/vai VISA un/vai citās maksājumu karšu organizācijās |
| Klients | Norēķinu līdzekļa (Kartes, ne-banku kartes) lietotājs |
| MasterCard | Starptautiskā maksājumu karšu organizācija “MasterCard Worldwide” |
| Pieņēmējbanka | Banka, kura ir iestājusies MasterCard un/vai VISA un/vai citās maksājumu karšu organizācijās, kuras Tirgotājs pieņem maksājumu kartes apmaksai par precēm un/vai pakalpojumiem |
| Tirgotājs | Persona, ar kuru Pieņēmējbanka ir noslēgusi līgumu par Darījumu apstrādi un apmaksu |
| VISA | Starptautiskā maksājumu karšu organizācija “VISA Europe”. |
| VISS | Valsts informācijas sistēmu savietotājs |
| VRAA | Valsts reģionālās attīstības aģentūra |
| ZIBmaksājumu sistēma | Latvijas Bankas starpbanku norēķinu sistēma |

**2. Esošās situācijas raksturojums**

Atvieglojumu administrēšanas jautājums ir aktuāls gan valsts, gan pašvaldību līmenī, jo tam tiek izlietoti būtiski valsts un pašvaldību budžeta līdzekļi (skatīt 2.tabulu). Var minēt vairākas sociālās grupas, piemēram, skolēni, pensionāri, bezdarbnieki un citas grupas, kuriem ir pieejami dažāda veida Atvieglojumi dažādu pakalpojumu un produktu saņemšanai.

2.tabula

|  |  |  |
| --- | --- | --- |
| **Pabalsta nosaukums** | **Apjoms**  **(EUR)** | **Apjoms**  **(Izmaksu skaits)** |
| Pabalsti transporta pakalpojumu apmaksai | **2 183 000** | **54 774** |
| Pabalsti izglītības iestāžu audzēkņu ēdināšanai | **936 000** | **41 456** |
| Pabalsti ēdiena iegādei un ēdināšanai | **3 233 000** | **64 874** |
| Pabalsti veselības aprūpes, rehabilitācijas pakalpojumu apmaksai un slimnieku aprūpes pakalpojumu apmaksai | 3 540 000 | 101 497 |
| Aprūpes mājās, dienas aprūpes centros un krīzes centros sniegtie sociālie pakalpojumi | 7 378 000 | 73 821 |
| Ilgstošas sociālās aprūpes un sociālās rehabilitācijas institūciju sniegtie sociālie pakalpojumi | 1 011 000 | 3 541 |
| Patversmju un naktspatversmju sniegtie sociālie pakalpojumi pilngadīgām personām | 68 000 | 461 |
| Dzīvokļa pabalsts īres un komunālo maksājumu segšanai | 11 171 000 | 233 567 |
| Dzīvokļa pabalsts kurināmā iegādei | 4 005 000 | 32 473 |
| Pabalsti citu ar dzīvokļa maksājumiem saistītu izdevumu segšanai | 280 000 | 7 222 |
| Bāreņiem – vienreizēji pabalsti | 214 000 | 1 208 |
| Bāreņiem – ikmēneša pabalsti | 933 000 | 12 412 |
| Pabalsti aizgādņiem, aizbildņiem, audžuģimenēm | 615 000 | 10 560 |
| Audžuģimenēm - pabalsts apģērba un mīkstā inventāra iegādei | 183 000 | 2 133 |
| Vienreizējs pabalsts ārkārtas situācijā, neparedzētos gadījumos | 996 000 | 6 717 |
| Pabalsts sociālai rehabilitācijai | 63 000 | 739 |
| Citi pabalsti ģimenēm ar bērniem | 44 000 | 741 |
| Pabalsti no ieslodzījuma atbrīvotām personām | 22 000 | 494 |
| Apģērbam, apaviem | 27 000 | 538 |
| Ar pamatvajadzībām saistītu pakalpojumu saņemšanai | 19 000 | 2 420 |
| Pabalsts dokumentu noformēšanai | 15 000 | 631 |
| Citi sociālie pakalpojumi, pabalsti un materiālā palīdzība | 954 000 | 11 308 |
| Pabalsti represētām personām | 746 000 | 11 569 |
| Pabalsti izglītības atbalstam un mācību piederumu iegādei | 579 000 | 12 906 |
| Pabalsti svētkos, jubilejās | 560 000 | 14 004 |
| Apbedīšanas pabalsti | 221 000 | 1 659 |
| Bērna piedzimšanas pabalsts un pabalsts jaundzimušā aprūpei | 2 813 000 | 17 746 |
| Pabalsts garantētā minimālā ienākumu līmeņa nodrošināšanai | 6 383 000 | 116 745 |
| Valsts finansēts asistenta pakalpojums | 2 076 000 | 20 951 |
| **Kopā:** | **51 268 000** |  |

Pašreiz Latvijā un arī citviet pasaulē izmanto galvenokārt divas Atvieglojumu administrēšanas pieejas: Atvieglojumus administrē Tirgotājs (Atvieglojumu maksājumus saņem Tirgotājs, nevis Atvieglojuma saņēmējs) vai Atvieglojuma saņēmējs iesniedz Darījuma dokumentus Atvieglojumu devējam (Atvieglojuma maksājumus saņem Atvieglojuma saņēmējs). Abos gadījumos ar atvieglojumiem saistītie maksājumi notiek pirms vai pēc Darījuma.

Pirmajā variantā, kad Atvieglojumus administrē Tirgotājs (sniedz atskaites Atvieglojumu devējam), tam palielinās administratīvais slogs, kā arī, tā kā Tirgotājs ir darījumu apjoma palielināšanā ieinteresēta persona, tam rodas interešu konflikts.

Otrajā variantā, kad persona (Klients) iesniedz Darījumu dokumentus, Atvieglojumu devējam ir sarežģīti precīzi identificēt Tirgotāju, pircēju un noteikt Darījuma faktu (vai darījums notika korekti un vai Darījumu izpildīja Atvieglojuma saņēmējs).

Divu esošo pieeju trūkumi ir neefektīva Atvieglojumiem paredzēto līdzekļu izlietošana, un ir grūti vai neiespējami verificēt Darījuma Atvieglojuma gadījumus (kā arī atvieglojumu saņemšanas neatkarīgu un uzticamu kontroli).

Atsevišķos gadījumos Latvijā pašvaldībās ir ieviesta lokāla elektroniska uzskaites sistēma ar definētām atlaižu kategorijām un pēc Vides aizsardzības un reģionālās attīstības ministrijas rīcībā esošas informācijas Atvieglojumu saņēmēji izmanto vai nu personificētu bezkontakta ne-banku karti (institūcijas izsniegta identifikācijas karte, kas pēc noteiktiem standartiem nodrošina darījumu uzskaiti un personas identifikāciju, kā arī nodrošina bezskaidras naudas maksājumu veikšanu), vai nu maksājumu karšu sistēmas risinājums ar konkrētu banku iesaisti, kura pamatā ir atbilstība starptautiskās maksājumu karšu organizācijas VISA un MasterCard prasībām.

Latvijas lielo pilsētu asociācija ir norādījusi uz šādām problēmām Atvieglojumu administrēšanā pašvaldību līmenī:

1. katrā pašvaldībā ir savi Atvieglojumi attiecīgās pašvaldības iedzīvotājiem, kas tiek finansēti no budžeta kā atlaide no tarifa (kompensācijas ar pievienotās vērtības nodokli) vai noteikts samazināts tarifs (atvieglojums tiek iekļauts zaudējumu kompensācijā bez pievienotās vērtības nodokļa) vai atsevišķs pabalsts (komunālie maksājumi, medicīnas pakalpojumi, u.c.);

2. pašvaldību Atvieglojumu uzskaite šobrīd netiek pietiekami nodrošināta, izņemot atsevišķas pašvaldības ar lokāli izstrādātām elektroniskas atvieglojumu uzskaites sistēmām, bet nelielām pašvaldībām, kas ir vairākumā, trūkst resursu un administratīvās kapacitātes uzskaites nodrošināšanai;

3. šobrīd Atvieglojumu un pabalstu uzskaite ir grūti kontrolējama, jo atskaišu sistēma nav sasaistīta ar piešķiramo pabalstu uzskaites sistēmām;

4. nenotiek pabalstu un Atvieglojumu uzskaite starp pašvaldībām, lai nodrošinātu budžeta līdzekļu saprātīgu izlietojumu;

5. uzskaites trūkums veicina ēnu ekonomiku. Uzskatāms piemērs ir pasažieru pārvadājumi - tiek ņemta samaksa, bet netiek izsniegtas biļetes, daudzi pārvadātāji atskaitēs norāda nepatiesus datus. Šobrīd, kad samazinās kopējais pasažieru skaits, pārvadāto personu, kuriem piešķirts Atvieglojums, skaits palielinās.

**3. Risinājums un tā izstrādes mērķi**

Risinājuma izstrādes mērķis ir izveidot tās lietotājiem ērtu, viegli saprotamu sistēmu, kas nodrošina precīzu Atvieglojumu saņēmēju identifikāciju un Atvieglojumu norādījumu izpildi. Lai ieviestu centralizētu Atvieglojumu uzskaites koplietošanas risinājumu valsts un pašvaldību pabalstu un atvieglojumu administrēšanai, ir piedāvāts izstrādāt atvērtu koplietošanas risinājumu VRAA infrastruktūrā, kas ietver Vienoto iedzīvotāju atvieglojumu karšu reģistru, Vienoto iedzīvotāju atlaižu reģistru un Atvieglojumu saņēmēju grupu savietotāju.

Koplietošanas risinājuma ietvaros nepieciešams realizēt šādu funkcionalitāti:

1. “Vienotais iedzīvotāju atvieglojumu karšu reģistrs”, kurš saturētu Latvijas iedzīvotāju deklarētās kartes. Deklarētās kartes izmanto atlaižu saņemšanai sabiedriskajā transportā, ēdināšanai maznodrošinātajiem un skolēniem, citās pašvaldības atlaižu un lojalitātes programmās. Valsts pārvaldes pakalpojumu portālā izveidot e-pakalpojumu karšu reģistrācijai un tīmekļa pakalpi, kas ļauj kartes reģistrēt no citiem portāliem, klātienē skolās, klientu apkalpošanas centros (KAC) vai publiskos interneta pieejas punktos. Risinājuma realizācijai jāpiesaista PCI Data Security Standard (PCI DSS ) sertificēta institūcija, kas kā pakalpojumu veic maksājuma karšu numuru kodēšanu, lai nav jāveic VRAA vai servisa izsaucēja iestāžu PCI DSS sertificēšana (kartes numura ievade kā serviss). Nepieciešams iesaistīt arī maksājumu karšu operatoru vai bankas, kas ļautu pēc kartes numura pārbaudīt tās piederību kartes īpašniekam, lai nodrošinātu tikai personai piederīgas kartes reģistrēšanu.
2. “Vienoto iedzīvotāju atlaižu reģistrs” VISS infrastruktūrā, kurš saturētu visiem Latvijas iedzīvotājiem piešķirtās atlaides no valsts vai savas pašvaldības.
3. “Atvieglojumu saņēmēju grupu savietotājs”, realizēts VISS infrastruktūrā, kurš saturētu informāciju par pamata atvieglojumu saņēmēju kategorijām. Savietotāja datus izmantotu atvieglojumu devēju informācijas sistēmas (potenciāli pašvaldību sistēma “e-Pabalsts”) un „Vienoto iedzīvotāju atlaižu reģistrs”.
4. Saskarnes datu saņemšanai no valsts iestādēm un pašvaldībām, kas definē atvieglojumus un to apmērus. Sistēmsaskarne paredzēta, lai saņemtu no valsts un pašvaldību iestādēm datus par iedzīvotājiem piešķirtajiem Atvieglojumiem un nodotu šos datus uz “Vienoto iedzīvotāju atlaižu reģistru”. Sistēmas sistēmsaskarne paredzēta Vienoto pašvaldību sistēmas (Autorizācija, SOPA, PERS, KADRI, u.c.), Iedzīvotāju Reģistra, VIIS, VDEĀVK Invaliditātes reģistra, VBTAI bāreņu reģistra u.c. datu saņemšanai un ievietošanai koplietošanas risinājumā.
5. Saskarnes datu nodošanai norēķinu operatoriem. Saskarnes mērķis ir veikt atlaižu aprēķina apstrādi, ņemot vērā iedzīvotājam piešķirto Atvieglojumu. Dati tiek nosūtīti konkrētajām norēķinu sistēmām, kas nodrošina to tālāku apstrādi.

Koplietošanas risinājumu varēs savietot gan ar jau esošiem pašvaldībās ieviestiem norēķinu sistēmu risinājumiem, kurās izmantota maksājumu administrēšanas infrastruktūra (banku infrastruktūru) vai personificētām bezkontakta ne-banku kartēm, gan citiem norēķinu risinājumiem, kas potenciāli varētu rasties.

Izstrādājot Atvieglojumu uzskaites koplietošanas risinājumu, ir jāņem vērā vismaz šādas prasības:

1. koplietošanas risinājumam jābūt atvērtam, kas nozīmē, ka koplietošanas risinājumu var izmantot potenciāli jebkurš Atvieglojumu saņēmējiem ērts norēķinu risinājums, kurš, ievērojot normatīvā aktā noteiktus lietošanas nosacījumus, piedāvā klientam Karti, bezkontakta ne-banku karti vai (nākotnē) arī eID karti;
2. atvieglojumus drīkst saņemt tikai personas, kam pienākas Atvieglojumi;
3. valsts budžeta un pašvaldību līdzekļi norēķinu iestādēm netiek maksāti avansā;
4. tiek izveidota racionāla un tiesiska datu apmaiņa viena risinājuma ietvaros;
5. koplietošanas risinājums ir jārealizē uz Valsts informācijas sistēmu savietotāja un valsts pārvaldes pakalpojumu portāla www.latvija.lv bāzes;
6. koplietošanas risinājumā ir jānodrošina valsts un pašvaldību administrēto Atvieglojumu kopēja apstrāde;
7. koplietošanas risinājumā ir jānodrošina fizisko personu datu aizsardzības prasību ievērošana.

Ņemot vērā koplietošanas risinājuma atvērtību, t.i., to, ka ar to varēs integrēties dažādi norēķinu risinājumi, valsts iedzīvotājiem un Tirgotājiem netiks radīts papildus administratīvais slogs, un nepieciešamo Atvieglojumu saņemšanai personas varēs izmantot sev jau ierastos un ikdienā izmantotos maksāšanas līdzekļus. Vienlaikus attiecīgā risinājuma izmantošana nodrošina pilnīgu valsts un pašvaldību Atvieglojumu uzskaiti, tādējādi risinot pašvaldību savstarpējās sadarbības jautājumu. Koplietošanas risinājuma izstrāde arī nodrošina sensitīvo personas datu saglabāšanu valsts institūciju pārziņā, paredzot, ka nepieciešamās sasaistes starp valsts informācijas sistēmām tiek nodrošinātas centralizētā valsts pārziņā esošā koplietošanas platformā - VISS un vienotā valsts pakalpojumu portālā www.latvija.lv.

Risinājums ir atbilstošs šādiem Informācijas sabiedrības attīstības pamatnostādņu 2014. - 2020.gadam (apstiprinātas ar Ministru kabineta 2013.gada 14.oktobra rīkojumu Nr. 486) principiem un apakšvirzieniem:

1. publiskās pārvaldes dati tautsaimniecības izaugsmei – viens no e-pārvaldes pamatprincipiem;
2. publiskās pārvaldes datu un transakciju pakalpojumu atvēršana citiem lietotājiem – viens no pamatnostādņu definētajiem apakšvirzieniem (daļa no rīcības virziena “E-pakalpojumi un digitālais saturs sabiedrībai”).

**4. Sasniedzamais rezultāts**

Realizējot Atvieglojumu uzskaites koplietošanas risinājumu, tiks nodrošināta šādu mērķu sasniegšana:

1. valsts un pašvaldību Atvieglojumu saņēmēju kategoriju identifikācija, kas balstīta uz vienota un atvērta standarta, kurš būs brīvi pieejams visiem Atvieglojumu devējiem un darījumu apstrādes centriem;
2. precīza Atvieglojumu norādījumu piemērošana;
3. esošie norēķinu risinājumi netiek mainīti, bet koplietošanas risinājuma sniegto priekšrocību izmantošana ļauj nodrošināt precīzu Atvieglojumu saņēmēju uzskaiti, tādējādi racionāli izmantojot valsts un pašvaldību budžeta līdzekļus;
4. pašvaldības var nodrošināt saviem iedzīvotājiem Atvieglojumu kompensēšanu arī par citu pašvaldību sniegtajiem pakalpojumiem;
5. universāla risinājuma izmantošana sniegs iespēju valsts iestādēm un pašvaldībām to pielietot dažādās nozarēs piemērojamām Atvieglojumu kategorijām;
6. nodrošināta Atvieglojumu saņēmēju personas datu drošība.

**5. Risinājuma finanšu ietekme**

Koplietošanas risinājumu ieviešanas un uzturēšanas indikatīvās izmaksas ir norādītas 3.tabulā. Tās precizēsies pēc attiecīgo komponenšu iepirkumu procedūru rezultātā saņemto pretendentu piedāvājumu izvērtēšanas.

3.tabula

|  |  |  |  |  |
| --- | --- | --- | --- | --- |
| Nr. | Komponente | Izstrāde un ieviešana EUR (finansējuma avots – valsts budžets) | Uzturēšana EUR/gadā  (finansējums avots – valsts budžets) | Īstenošanas periods mēnešos |
| 1. | Vienotais iedzīvotāju atvieglojumu karšu reģistrs | 50 000 | 5 000 | Sistēmas izstrāde - 18 mēneši, sākot no atbilstoša normatīvā regulējuma spēkā stāšanās datuma |
| 2. | Vienotais iedzīvotāju atlaižu reģistrs | 290 000 | 29 000 |
| 3. | Atvieglojumu saņēmēju grupu savietotājs | 60 000 | 6 000 |
| 4. | Saskarnes atvieglojumu datu saņemšanai no pašvaldībām un valsts iestādēm | 110 000 | 11 000 |
| 5. | Saskarnes datu nodošanai norēķinu operatoriem | 140 000 | 14 000 |
| 6. | Centralizētā risinājuma augstas pieejamības tehniskās (serveru un serveru licenču) infrastruktūras izmaksas | 200 000 | 20 000 |
| 7. | Administratīvās izmaksas VRAA (4 amata vietas risinājuma izstrādes laikā, 3 amata vietas uzturēšanas periodā) | 133 500 | 89 000 |  |
| Kopā: | | 983 500 | 174 000 |  |

Jelgavas pilsētā ieviestais lokālais norēķinu sistēmas risinājums ar maksājumu administrēšanas infrastruktūru (banku infrastruktūru) liecina, ka vienas pašvaldības ietvaros tika panākts ~20% izmaksu ietaupījums ēdināšanas pakalpojumu Atvieglojumu dotācijām pilsētas izglītības iestādēs un ~30% izmaksu ietaupījums transporta pakalpojumu Atvieglojumu dotācijām dažādām pilsētas iedzīvotāju kategorijām.

Izmaksu ietaupījuma galvenie cēloņi:

* krāpniecības risku būtiska samazināšana gan pakalpojuma saņēmēju (iedzīvotāju), gan pakalpojuma sniedzēju (pārvadātāju, ēdinātāju) pusē – risku kontrole tiek veikta tieši maksājuma transakcijas veikšanas brīdī,
* Iespēja identificēt iepriekš neidentificētus krāpniecības riskus, jo katrs darījums un tā apstākļi ir identificējami,
* Iespēja piešķirt Atvieglojumu ar Atvieglojuma saņēmēja līdzfinansējumu (Atvieglojums mazāks par 100 procentiem, piemēram, 90% vai 50%) – tas praktiski pilnībā novērš riskus, kad savu Atvieglojumu karti Atvieglojuma saņēmējs ļauj izmantot citām personām Atvieglojumu saņemšanai (piemēram, 100% Atvieglojumu saņemšanai).

Kā liecina 2.tabulā norādītā informācija, 2016. gadā pašvaldības pašvaldību sociālās palīdzības sniegšanas pabalstos ir izmaksājušas atbalstu ēdināšanas pakalpojumu kompensācijai aptuveni 3,2 milj. EUR un transporta pakalpojumu kompensācijai aptuveni 2,2 milj. EUR. Savukārt pārējie sociālā atbalsta pakalpojumi (atbalsts izglītības iegūšanai, atbalsts veselības aprūpes pakalpojumu saņemšanai, pirmās nepieciešamības pakalpojumu apmaksai), kuru apmaksu ir iespējams automatizēt, izmantojot elektroniskas atvieglojumu kartes, ir sniegti par aptuveni vēl vismaz 4 milj. EUR.

Līdz ar to var secināt, ka indikatīvais plānotais finanšu līdzekļu ietaupījums, ieviešot šādu Atvieglojumu norēķinu sistēmu tikai vien sociālās palīdzības ietvaros piešķirto ēdināšanas un transporta pakalpojumu apmaksai pašvaldībās sasniegtu ~ EUR 1 400 000 gadā. Mainot Atvieglojumu piešķiršanas sistēmu par labu elektroniskai Atvieglojumu kartei pārējiem sociālās palīdzības ietvaros sniegtiem Atvieglojumiem, ir iespējams veidot vēl vismaz indikatīvi EUR 1 000 000 papildus ietaupījumu gadā pašvaldību budžetos.

Finanšu ietaupījuma aprēķinos nav ņemtas vērā pašvaldību dotācijas un subsīdijas transporta, ēdināšanas pakalpojumu sniedzējiem, kas piešķirtas bez izvērtēšanas.

Koplietošanas risinājuma ieviešanas un uzturēšanas iespējamie finansēšanas avoti:

1. valsts budžeta līdzekļi;
2. pašvaldību budžeta līdzekļi;
3. Eiropas Reģionālās attīstības fonda Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" finanšu līdzekļi ieviešanai un valsts un pašvaldību budžeta līdzekļi uzturēšanai;
4. koplietošanas risinājumu ir iespējams realizēt publiskās un privātās partnerības ietvaros..

**6. Priekšnosacījumi projekta īstenošanas uzsākšanai un uzturēšanas nodrošināšanai**

Lai atbilstoši definētajai koncepcijai nodrošinātu Atvieglojumu uzskaites koplietošanas risinājuma izstrādi, garantējot tā izmantošanu, pastāv šādi priekšnosacījumi:

1. pieņemti Ministru kabineta noteikumi, kas nosaka Atvieglojuma koplietošanas risinājuma biznesa pārziņa tiesības, pienākumus un atbildību, kā arī risinājuma turētāja tiesības, pienākumus un atbildību un risinājuma lietotājus, to tiesības, pienākumus un atbildību. Ministru kabineta noteikumos ir jānosaka arī pienākums Atvieglojumu devējiem izmantot izveidoto Atvieglojuma koplietošanas risinājumu, neveidojot alternatīvus risinājumus, ja VISS koplietošanas infrastruktūrā tāds jau eksistē;
2. nepieciešamo finanšu resursu piesaiste koplietošanas risinājuma izstrādei, tai skaitā, uzsākot īstenot koplietošanas risinājuma ieviešanu ir nepieciešami sekojoši cilvēkresursi VRAA – 1 projekta vadītājs, 2 sistēmu analītiķi un 1 sistēmu administrators ar kopējo budžetu 133 500 EUR 18 mēnešos;
3. nodrošināti finanšu līdzekļi koplietošanas risinājuma uzturēšanai, tai skaitā, uzturēšanai nepieciešamie cilvēkresursi VRAA – 1 projekta vadītājs, 1 sistēmu analītiķis, 1 sistēmu administrators un 1 lietotāju atbalsta speciālists, ar kopējo ikgadējo budžetu 89 000 EUR apmērā.
4. informatīvo un publicitātes pasākumu nodrošināšana no Atvieglojumu koplietošanas risinājuma izmantotāju puses.

vides aizsardzības un reģionālās attīstības ministrs K.Gerhards